CELEX: 32016R2292
Language: sl
Date: 2016-12-16 00:00:00
Title: Izvedbena uredba Komisije (EU) 2016/2292 z dne 16. decembra 2016 o določitvi tehtanega povprečja najvišjih cen zaključevanja klicev v mobilnih omrežjih po vsej Uniji in razveljavitvi Izvedbene uredbe (EU) 2015/2352 (Besedilo velja za EGP )

17.12.2016   
            
            
               SL
            
            
               Uradni list Evropske unije
            
            
               L 344/77
            
         IZVEDBENA UREDBA KOMISIJE (EU) 2016/2292
   z dne 16. decembra 2016
   o določitvi tehtanega povprečja najvišjih cen zaključevanja klicev v mobilnih omrežjih po vsej Uniji in razveljavitvi Izvedbene uredbe (EU) 2015/2352
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 531/2012 Evropskega parlamenta in Sveta z dne 13. junija 2012 o gostovanju v javnih mobilnih komunikacijskih omrežjih v Uniji (1) in zlasti člena 6e(2) Uredbe,
   ob upoštevanju naslednjega:
   
               (1)
            
            
               V skladu z Uredbo (EU) št. 531/2012 domači ponudniki v nobeni državi članici uporabnikom gostovanja ne bi smeli zaračunavati nobenih pribitkov na domačo maloprodajno ceno za kateri koli prejeti regulirani gostujoči klic v mejah politike poštene uporabe. Ta določba se uporablja od 15. junija 2017, če se zakonodajni akt, ki se sprejme na podlagi predloga o veleprodajnem trgu storitev gostovanja iz člena 19(2) navedene uredbe, začne uporabljati pred navedenim datumom.
            
         
               (2)
            
            
               V prehodnem obdobju od 30. aprila 2016 do datuma, ko se začne uporabljati predvideni zakonodajni akt iz člena 19(2) navedene uredbe, lahko domači ponudniki v skladu z Uredbo (EU) št. 531/2012 zaračunavajo pribitek na domačo maloprodajno ceno za uporabo reguliranih maloprodajnih storitev gostovanja.
            
         
               (3)
            
            
               Uredba (EU) št. 531/2012 domačim ponudnikom dovoljuje, da tudi po prehodnem obdobju za uporabo reguliranih maloprodajnih storitev zaračunavajo pribitke na domačo maloprodajno ceno, ki presegajo omejitve, določene v okviru politike poštene uporabe.
            
         
               (4)
            
            
               Uredba (EU) št. 531/2012 omejuje kakršne koli pribitke za dohodne regulirane gostujoče klice na tehtano povprečje najvišjih cen zaključevanja klicev v mobilnih omrežjih po vsej Uniji.
            
         
               (5)
            
            
               V Izvedbeni uredbi Komisije (EU) 2015/2352 (2) je bilo na podlagi podatkov z dne 1. julija 2015 določeno tehtano povprečje najvišjih cen zaključevanja klicev v mobilnih omrežjih po vsej Uniji, ki se uporablja od 30. aprila 2016.
            
         
               (6)
            
            
               Organ evropskih regulatorjev za elektronske komunikacije je Komisiji sporočil posodobljene informacije, zbrane pri nacionalnih regulativnih organih držav članic v zvezi z: (i) najvišjo ravnjo cen zaključevanja klicev v mobilnih omrežjih, ki so jih v skladu s členoma 7 in 16 Direktive Evropskega parlamenta in Sveta 2002/21/ES (3) („okvirna direktiva“) ter členom 13 Direktive 2002/19/ES Evropskega parlamenta in Sveta (4) („direktiva o dostopu“) na posameznem nacionalnem trgu določili za zaključevanje veleprodajnih govornih klicev v posameznih mobilnih omrežjih, in (ii) skupnim številom naročnikov v državah članicah.
            
         
               (7)
            
            
               Na podlagi Uredbe (EU) št. 531/2012 je Komisija izračunala tehtano povprečje najvišjih cen zaključevanja klicev v mobilnih omrežjih po vsej Uniji tako, da je na podlagi podatkov z dne 1. julija 2016: (i) pomnožila najvišjo ceno zaključevanja klicev v mobilnih omrežjih, dovoljeno v posamezni državi članici, s skupnim številom naročnikov v njej, (ii) seštela navedeni zmnožek za vse države članice in (iii) razdelila skupni seštevek s skupnim številom naročnikov v vseh državah članicah. Za države, ki niso članice evroobmočja, se uporabi kot menjalni tečaj povprečje drugega četrtletja leta 2016, pridobljeno iz podatkovne zbirke Evropske centralne banke.
            
         
               (8)
            
            
               Zato je treba posodobiti vrednost tehtanega povprečja najvišjih cen zaključevanja klicev v mobilnem omrežju po vsej Uniji, ki je bila določena v Izvedbeni uredbi (EU) 2015/2352.
            
         
               (9)
            
            
               Izvedbeno uredbo (EU) 2015/2352 bi bilo zato treba razveljaviti.
            
         
               (10)
            
            
               Na podlagi Uredbe (EU) št. 531/2012 mora Komisija tehtano povprečje najvišjih cen zaključevanja klicev v mobilnih omrežjih po vsej Uniji pregledati vsako leto.
            
         
               (11)
            
            
               Ukrepi iz te uredbe so v skladu z mnenjem Odbora za komunikacije –
            
         SPREJELA NASLEDNJO UREDBO:
   Člen 1
   Tehtano povprečje najvišjih cen zaključevanja klicev v mobilnih omrežjih po vsej Uniji se določi pri 0,0108 EUR na minuto.
   Člen 2
   Izvedbena uredba (EU) 2015/2352 se razveljavi.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. decembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 172, 30.6.2012, str. 10.
   
      (2)  Izvedbena uredba Komisije (EU) 2015/2352 z dne 16. decembra 2015 o določitvi tehtanega povprečja najvišjih cen zaključevanja klicev v mobilnih omrežjih po vsej Uniji (UL L 331, 17.12.2015, str. 7).
   
      (3)  Direktiva Evropskega parlamenta in Sveta 2002/21/ES z dne 7. marca 2002 o skupnem regulativnem okviru za elektronska komunikacijska omrežja in storitve (okvirna direktiva) (UL L 108, 24.4.2002, str. 33).
   
      (4)  Direktiva 2002/19/ES Evropskega parlamenta in Sveta z dne 7. marca 2002 o dostopu do elektronskih komunikacijskih omrežij in pripadajočih naprav ter o njihovem medomrežnem povezovanju (Direktiva o dostopu) (UL L 108, 24.4.2002, str. 7).